Чујте сада! - Маркабрус
Да не чекам док време лети
песму ћу своју започети
стихове штити закон свети,
чујте сада!
Нек увек стрепи створ проклети
што од поштеног бежи рада.

Пролази младост као санак!
А Амор зовућ на састанак
намеће сваком тешки данак;
чујте сада!
Ту најзад свако буде танак
и не плати му дуг никада.

Зло с ђаволом игра коло
ко лажну љубав је завол'о
биће ишибан на голо
чујте сада!
Гребшће се без бола холо
док му кожа сва не страда.

Амор је као искра врела
што успава се сред пепела
ал' најзад плане кућа цела;
чујте сада!
Тај ког је ватра обузела
безглаво бежи од тог града.

Добро ја познам ћуд Амора;
он мотри, шкиљи без замора
цери се, грли к'о зла мора;
чујте сада!
Он биће најзад пун разбора
кад моје срце реч му зада.

Усправан Амор би некада
а сад је свијен пун несклада
те ил' вас зубом злим препада,
чујте сада!
или вас глади с пуно слада
сав танан као мачка млада.

Амор је препун сваке лажи
оставља восак ал' мед тражи
и себи даје плод најблажи,
чујте сада!
Ал' кад га неко обеснажи
он као лутња пун је склада.

Даш ли Амору преко прага
тад боље да си срео врага
ил' да се денеш до бестрага,
чујте сада!
Он глади као рука блага
што те огребе изненада.

Амор је збиља ниског соја
убија људе чак без боја
то вештац је из адског строја
чујте сада!
Кад стегне га у клешта своја
тад лудило и мудрог свлада.

Амор је као коњ што каса
и што вас носи без кајаса
не застајућ ни једног часа,
чујте сада!
Тако вас носи, напред стаса
за вашу глад не марећ тада.

Познајем добро ћуд тог чеда
Амор нит слуша нити гледа
његов је језик препун меда,
чујте сада!
Блаже нег пчела он уједа
али у лек је мања нада.

Тај ком је жена место лучи
и треба због тог да се мучи
к'о што нас Свето Писмо учи,
чујте сада!
Нек несрећа се на све сручи
који не стрепе од тог јада.

Маркабрус син Госпе Бруне
би зачет испод такве луне
да схвати како љубав труне,
чујте сада!
Јер се ниједној он не куне
нит нека њему љубав зада.

Извор 
 Трубадури - извор, превод, предговор и тумачења Коља Мићевић - Београд, Интерпрес, 2009.

Поезија трубадура